# ኣብ 2024 ኣብ መባእታዊ ቤት ትምህርቲ ምምዝጋብ



ምጅማር ትምህርቲ፡ ንቖልዑን ንወለድን ንኣለይትን ባህ ዜብል እዋን እዩ። እቲ ናይ ምዝገባ መስርሕ ብእተኻእለ መጠን ቀሊል ንኽንገብረልኩም ክንሕግዘኩም ንደሊ ኢና።

ኣብ ቪክቶርያ፡ ብመሰረት *እተመሓየሸ ሕጊ ትምህርትን ስልጠናን 2006* ውሉድኩም ኣብቲ ኣብ ገዛውትኹም (ከባቢኹም) ዘሎ እተመደበሉ ቤት ትምህርቲ ክምሃር መሰሉ እዩ።

ኣብ ከባቢኻ ኣብ ዘይኰነ ቤት ትምህርቲ ኸተመልክት እውን ትኽእል ኢኻ። እታ ቤት ትምህርቲ ምስ ፖሊሲ ምደባ ብምስምማዕ ንዘቕረብካዮ መመልከቲ ኣብ ግምት ከተእትዎ እያ። ብዛዕባ ፖሊሲ ምደባ ዝያዳ ንምፍላጥ፡ [ኣብ ቤት ትምህርቲ ምምዝጋብ](https://www.vic.gov.au/how-choose-school-and-enrol) ዝብል ገጽ ርአ።

### ሓድሽ ሰሌዳ-ግዜ ምሉእ ቪክቶርያ ንመሰረት-ትምህርቲ (ፕረፕ)

ቀዳመይቲ ዓመት ናይ መባእታ ቤት ትምህርቲ፡ መሰረት-ትምህርቲ ወይ ፕረፕ (Foundation or Prep) ትብሃል። ኩለን መባእታ ኣብያተ ትምህርቲ መንግስቲ ቪክቶርያ ኽስዕባኦ ዘለወን ሓድሽ መስመር-ግዜ ምዝገባ መሰረት-ትምህርቲ ዘርጊሕና ኣለና (ገጽ 3 ርአ)። እዚ መስመር-ግዜ እዚ ንውሉድካ ኣብ ዓመተ ትምህርቲ 2024 ኣብ መሰረት-ትምህርቲ መዓስን ብኸመይን ከተመዝግቦ ኸም ዘለካ ንኽትርዳእ ክሕግዘካ ተባሂሉ እተዳለወ እዩ።

**ንውሉደይ መዓስ ኣብ ቀዳመይቲ ዓመት መባእታ ቤት ትምህርቲ ኸመዝግቦ ኣለኒ?**

ውሉድካ ኣብታ ቤት ትምህርቲ ዝጅምረላ ዓመት ኣብ 30 ሚያዝያ (ወርሒ ኣርባዕተ) 5 ዓመት ክመልእ ኣለዎ።

6 ዓመት ዝመልአ ቖልዓ ቤት ትምህርቲ ኽጅምር ግዴታ እዩ።

ንውሉድካ ኣብ ዓመተ ትምህርቲ 2024 ኣብ መባእታ ቤት ትምህርቲ መንግስቲ ቪክቶርያ መታን ኸተመዝግቦ፡ ክሳዕ 28 ሓምለ (ወርሒ ሸውዓተ) 2023 ኣብ ዘሎ ግዜ መመልከቲ ምዝገባ ነታ ቤት ትምህርቲ ኸተቕርበላ ኣለካ።

### ንውሉደይ ብኸመይ ኣብ ቀዳመይቲ ዓመት መባእታ ቤት ትምህርቲ ኸመዝግቦ ኣለኒ?

ንውሉድካ ኣብ ቀዳመይቲ ዓመት መባእታ ቤት ትምህርቲ ንኸተመዝግቦ ነዞም ዝስዕቡ ስጉምትታት ውሰድ፦

1. ነታ ናይ ከባቢኻ ቤት ትምህርቲ ኣብታ 'ቤት ትምህርተይ ርኸቢ (Find my School)' እትብል ወብሳይት ርኸባ (ኣብ ታሕቲ ርአ)።
2. ዑደት ቤት ትምህርቲ ንኽትሓዝእ ወይ ብዛዕባ እታ ቤት ትምህርትን መስርሕ ምዝገባን ዝያዳ ንኽትፈልጥ ምስ መንግስታዊት መባእታ ቤት ትምህርቲ ተራኸብ።
3. ኣብ [ምዝገባ መሰረት ትምህርቲ (ፕረፕ)](https://www.vic.gov.au/enrolling-foundation-prep)  ብምእታው ሓበሬታ ምዝገባ መሰረት ትምህርቲ (ፕረፕ) ኣራግፍ (ካብ 24 ሚያዝያ/ወርሒ ኣርባዕተ 2023 ንደሓር ዝርከብ)።
4. ንመሰረት ትምህርቲ ንኽትምዝገብ ቅድሚ ዓርቢ 28 ሓምለ/ወርሒ ሸውዓተ 2023 ኣመልክት።
5. ውጽኢት እቲ መመልከቲኻ ቅድሚ ዓርቢ 11 ነሓሰ/ወርሒ ሸሞንተ 2023 ክሕበረካ እዩ። ቦታኻ ንኽትሓዝእ ዕድመ እንተ ቐሪቡልካ፡ ነቲ ዕድመ ቕድሚ ዓርቢ 25 ነሓሰ/ወርሒ ሸሞንተ 2023 ኽትቅበሎ ኣለካ።
6. ኣብቲ ኣብ 4ይ ክፍለ-ዓመት 2023 ዝውሃብ ሓበሬታ ብዛዕባ ምዝገባን ምስግጋር ትምህርትን ተኻፈል።
7. ውሉድካ ብሰሉስ 30 ጥሪ 2024 መሰረት ትምህርቲ ኽጅምር እዩ።

### ኣብ ከባብየይ ዘላ ቤት ትምህርቲ ብኸመይ ክረክብ እኽእል?

ነዚ ዝስዕብ ደረጃታት ተኸቲልካ ንናይ ከባቢኻ ቤት ትምህርቲ ኣብታ 'ቤት ትምህርተይ ርኸቢ (Find my School)' እትብል ወብሳይት ርኸባ፦

1. ኣብ መድለዪ ወብ [findmyschool.vic.gov.au](http://www.findmyschool.vic.gov.au/) ኢልካ ጽሓፍ።
2. ኣብቲ 'ንምጅማር ኣድራሻኻ የእቱ' ዝብል፡ ቀዋሚ ኣድራሻ መንበሪኻ ኣእቱ።
3. ኣብቲ 'ዓመተ ምዝገባ' ዝብል 2024 ምረጽ። ኣስተብህል: ዞባታት ቤት ትምህርቲ 2024 ካብ መወዳእታ 1ይ ክፍለ-ዓመት 2023 ክርከብ ይከኣል እዩ።
4. ኣብ ትሕቲ 'ዓይነት ትምህርቲ'፡ መባእታ ዝብል ምረጽ።

እቲ ካርታ ሽዑ ኣድራሻኻ፡ ናይ ከባቢኻ ቤት ትምህርቲ፡ ኣብ ጸጋማይ ሸነኽ ድማ ነታ ቤት ትምህርቲ ኽትረኸበሉ እትኽእል ኣድራሻ ከተርእየካ እያ። ናብ ታሕቲ እንተ ወሪድካ፡ ናብ ኣድራሻኻ ዝቐረባ ሓሙሽተ ኣብያተ ትምህርቲ ኸርእየካ እዩ።

ኣብቲ 'ቤት ትምህርቲ ርኸብ' ዝብል ድማ ነታ ቤት ትምህርቲ ብስማ ኽትረኽባ ትኽእል ኢኻ።

### ውሉደይ ኣብ ከባብየይ ናብ ዘይኰነት መንግስታዊት መባእታ ቤት ትምህርቲ ኸመልክት ይኽእልዶ?

እወ፡ ኣብ ከባቢኻ ናብ ዘይኰና ኣብያተ ትምህርቲ ኸተመልክት ትኽእል ኢኻ። እታ ቤት ትምህርቲ ምስ ፖሊሲ ምደባን ዘሎ ኽፉት ቦታን ብምስምማዕ ንዘቕረብካዮ መመልከቲ ኣብ ግምት ከተእትዎ እያ። ዝቐረበ መመልከቲ ብኸመይ ቐዳምነታት ከም ዝውሃቦ ሓበሬታ እንተ ደሊኻ ኣብቲ [ኣብ ቤት ትምህርቲ ምምዝጋብ](https://www.vic.gov.au/how-choose-school-and-enrol) ዝብል ገጽ ክትረኽቦ ትኽእል ኢኻ።

**ዘቕረብክዎ መመልከቲ ኸም ዘይተዓወተ ዝገልጽ ደብዳበ እንተ ተቐቢለኸ እንታይ ክገብር ኣለኒ?**

ንውሉድካ ኣብ ካልእ ቤት ትምህርቲ ኸተመዝግቦ ኣለካ። ውሉድካ ኣብቲ ኣብ ከባቢኡ ዝርከብ ቤት ትምህርቲ ቦታ ኸም ዝረክብ እተረጋገጸ እዩ። ናይ ውሉድካ ናይቲ ኸባቢ ቤት ትምህርቲ በቲ ዝቕመጠሉ ቀዋሚ መንበሪ ኣድራሻ እዩ ዝውሰን። ናይ ውሉድካ ናይቲ ኸባቢ ቤት ትምህርቲ ንምርካብ [ቤት ትምህርተይ ርኸቢ](https://www.findmyschool.vic.gov.au/) ዝብል ርአ። እቲ [ኣብ ቤት ትምህርቲ ምምዝጋብ](https://www.vic.gov.au/how-choose-school-and-enrol) ዝብል ገጽ ንምዝገባ ውሉድካ ክኸውን ነቲ ዝቕመጠሉ ኣድራሻ ንኸተረጋግጽ ክሕግዘካ እውን ይኽእል እዩ።

ነቲ ውሳነ ይግባይ ክትብል እውን ትኽእል ኢኻ። እቲ [ምዝገባ መሰረት ትምህርቲ (ፕረፕ)](https://www.vic.gov.au/enrolling-foundation-prep) ዝብል ገጽ ንውጽኢት መመልከቲ ምዝገባ ብኸመይ ይግባይ ክትብል ከም እትኽእል ሓበሬታ ሒዙ ኣሎ።

### ክምዝገበሉ ዝግብኣኒ ግዜ እንተ ሓሊፉኒኸ?

ካብ 2ይ ክፍለ-ዓመት 2023 ንደሓር ኣብ ዘሎ ግዜ ንውሉድካ ኣብ መሰረት ትምህርቲ ናይ ዓመተ-ትምህርቲ 2024 ከተመዝግቦ ትኽእል ኢኻ።

መመልከቲ ምዝገባ ክሳዕ ዓርቢ 28 ሓምለ/ወርሒ ሸውዓተ 2023 ኣብ ዘሎ ግዜ ኽቐርብ ጻውዒት ተገይሩ እኳ እንተ ኣሎ፡ እቶም ምዝገባ ዝሓለፎም፡ ቀዋሚ ኣድራሻ ዝቐየሩ፡ ወይ ናብ ቪክቶርያ ሓደስቲ ዝዀኑ ስድራ ቤታት ድሕሪ እዚ ዕለት እውን ንምዝገባ ኸመልክቱ ይኽእሉ እዮም።

ምስ ፖሊሲ ምደባ እቲ ኽፍሊ ብምስምማዕ፡ ድሕሪ 28 ሓምለ/ወርሒ ሸውዓተ 2023 ዝቐረበ መመልከቲ እውን በታ ቤት ትምህርቲ ኽርአ እዩ።

### ኣብ መባእታ ቤት ትምህርቲ ብዛዕባ ምምዝጋብ ኣበይ ተወሳኺ ሓበሬታ ኽረክብ እኽእል?

ነታ ኣብቲ ኸባቢኻ ዘላ መባእታ ቤት ትምህርቲ ብዛዕባ መስርሕ ምዝገባ መሰረት-ትምህርቲ ኽትሓትታ ትኽእል ኢኻ።

ኣብ ምጅማር 2ይ ክፍለ-ዓመት 2023 ብዛዕባ መስርሕ ምዝገባ መሰረት-ትምህርቲ ኣብ [ምዝገባ መሰረት ትምህርቲ (ፕረፕ)](https://www.vic.gov.au/enrolling-foundation-prep) ዝብል ገጽ ናይቲ ቤት ትምህርቲ ምጅማር ወብሳይት ሓበሬታ ኽትረክብ ትኽእል ኢኻ።

ነቲ ሓበሬታ ኽትርጐመልካ እንተ ኣድልዩካ፡ ነታ ናይ ከባቢኻ ቤት ትምህርቲ ሓገዝ ሕተታ።

### ሓገዝ ካብ መን ክሓትት እኽእል?

እቲ ኣወሃሃዲ መስርሕ ምስግጋር፡ ሓላፊ ምዝገባ፡ ወይ ርእሰ-መምህር እታ እትምዝገበላ ዘለኻ መባእታ ቤት ትምህርቲ ብዛዕባ መስርሕ ምዝገባ ክህልወካ ኣብ ዝኽእል ዝዀነ ሕቶታት ክሕግዙኻ ይኽእሉ እዮም።

### ጠቓሚ ኣድራሻታት ወብ

ውሉድካ ኣብ 2024 መባእታ ቤት ትምህርቲ ኽጅምር ከሎ ጠቓሚ ዀይኑ ኽትረኽቦ እትኽእል ኣድራሻታት ወብ ኣብዚ ታሕቲ ኣሎ፦

ቤት ትምህርተይ ርኸቢ– [findmyschool.vic.gov.au](http://www.findmyschool.vic.gov.au/)

ሓበሬታ ብዛዕባ ዞባ ቤት ትምህርቲ – [vic.gov.au/school-zones](http://www.vic.gov.au/school-zones)

ምዝገባ መሰረት ትምህርቲ (ፕረፕ) – [vic.gov.au/enrolling-foundation-prep](https://www.vic.gov.au/enrolling-foundation-prep)

ኣብ ቤት ትምህርቲ ምምዝጋብ – [vic.gov.au/how-choose-school-and-enrol](https://www.vic.gov.au/how-choose-school-and-enrol)

ስንክልናን ሓቛፍን ቤት ትምህርቲ – [vic.gov.au/disability-and-inclusive-education](https://www.vic.gov.au/disability-and-inclusive-education)

ኣድራሻ ቤት ጽሕፈት ዞባ – [vic.gov.au/office-locations-department-education-and-training](https://www.vic.gov.au/office-locations-department-education-and-training)

# መስመር-ግዜ 2023-24

|  |  |
| --- | --- |
| **ዕለታት 2023** | **ንጥፈት** |
|
| 2ይ ክፍለ-ዓመት: ሰኑይ 24 ሚያዝያ 2023 – ዓርቢ 23 ሰነ 2023 |
| 1ይን 2ይን ክፍለ-ዓመት 2023  | መባእታ ኣብያተ ትምህርቲ ነቶም ኣብ 2024 ንውሉዶም ኣብ መሰረት ትምህርቲ (ፕረፕ) ከመዝግቡ ዝደልዩ ስድራ ቤታት ዑደትን ሓበሬታን ካልእ ንጥፈታትን ይህባ። |
| ኣብ ምጅማር 2ይ ክፍለ-ዓመት 2023 | ናይ 2024 ዞባታት ቤት ትምህርቲ ኣብ [findmyschool.vic.gov.au](http://www.findmyschool.vic.gov.au/) ይወጽእ።ወለድን/ኣለይትን ኣብ 2024 ኣበየነይቲ ናይቲ ኸባቢኦም ቤት ትምህርቲ ኸም እተመዝገቡ ንምርኣይ ኣብ [findmyschool.vic.gov.au](http://www.findmyschool.vic.gov.au/) ክኣትዉ ኣለዎም።እቲ ንወለድን/ኣለይትን ዝኸውን ምሉእ ሓበሬታ ካብ [ኣብ መሰረት ትምህርቲ (ፕረፕ) ምምዝጋብ](https://www.vic.gov.au/enrolling-foundation-prep) ክራገፍ ይኽእል እዩ። |
| ካብ 1ይ ሰሙን፡ 2ይ ክፍለ-ዓመት 2023 | መባእታ ኣብያተ ቤት ትምህርቲ ነቲ ናይ ምዝገባ ሓበሬታ ነቶም ዝምልከቶም ስድራቤታትን ማሕበረሰብ ቤት ትምህርትን ክዝርግሕዎ ይኽእሉ። |
| ካብ 1ይ ሰሙን፡ 2ይ ክፍለ-ዓመት 2023 | **መመልከቲ ምዝገባ ይኽፈት** – ካብዚ ዕለት እዚ ንደሓር ወለድን/ኣለይትን ነቲ ዝመልእዎ መመልከቲ ምዝገባ ናብ መንግስታዊት መባእታ ቤት ትምህርቲ ከቕርብዎ ይኽእሉ። |
| 3ይ ክፍለ-ዓመት: ሰኑይ 10 ሓምለ 2023 – ዓርቢ 15 መስከረም 2023 |
| ብዓርቢ 28 ሓምለ 2023 | **መመልከቲ ምዝገባ ዝቐርበሉ ኣኺሉ** – በዚ ዕለት እዚ ንደሓር ወለድን/ኣለይትን ነቲ ዝመልእዎ መመልከቲ ምዝገባ ናብ መንግስታዊት መባእታ ቤት ትምህርቲ የቕርብዎ። |
| ብዓርቢ 11 ነሓሰ 2023 | መባእታ ኣብያተ ትምህርቲ ንወለድን/ኣለይትን ውጽኢት ምዝገባ መሰረት ትምህርቲ (ፕረፕ) ብጽሑፍ ይሕብርዎም፣ ነዚ ኸኣ ብመሰረት ፖሊሲ ምደባን 'ቀዳምነት ዝውሃቦ ምደባን' እዩ ዝግበር። እዚ ኸኣ ምዝገባ ዘረጋግጽ ደብዳበ፡ ደብዳበ ዕድመ፡ ወይ ከም ዘይተዓወትካ ዝገልጽ ደብዳበ ከጠቓልል ይኽእል። ከም ዘይተዓወቱ ዝገልጽ ደብዳበ ዝተቐበሉ ወለድን/ኣለይትን ናብታ ዝመረጽዋ መባእታ ቤት ትምህርቲ ብጽሑፍ ይግባይ ከቕርቡ ይኽእሉ።  |
| ብዓርቢ 25 ነሓሰ 2023 | ናይ ዕድመ ደብዳበ እተቐበሉ ወለድን/ኣለይትን በዚ ዕለት እዚ ነቲ ዕድመ ኸም እተቐበልዎ ይገልጹ። |
| ብዓርቢ 25 ነሓሰ 2023 | **ናይ መወዳእታ ዕለት**እቲ ወለድን/ኣለይትን ናብታ ዝመረጽዋ መባእታ ቤት ትምህርቲ ብጽሑፍ ይግባይ ዘቕርቡላ። |
| ብ15 መስከረም 2023 | መባእታ ኣብያተ ትምህርቲ በዚ ዕለት እዚ ብዛዕባ እቲ ውጽኢት ናይቲ ይግባይ ንወለድን/ኣለይትን ብጽሑፍ የፍልጣ።  |
| 4ይ ክፍለ-ዓመት: ሰኑይ 2 ጥቅምቲ 2023 – ረቡዕ 20 ታሕሳስ 2023 |
| ኣብ እዋን 4ይ ክፍለ-ዓመት 2023 | መባእታ ኣብያተ ትምህርቲ ናይ ምስግጋር ክፍለ ግዜ የሰናድዋ። |
| ብዓርቢ 20 ጥቅምቲ 2023 | **ናይ መወዳእታ ዕለት** እቲ ወለድን/ኣለይትን ናብታ ዝመረጽዋ መባእታ ቤት ትምህርቲ ብጽሑፍ ይግባይ ድሕሪ ምቕራቦም እንተ ዘይተዓዊቶም ናብ ሓላፊ ዞባ ብጽሑፍ ይግባይ ዘቕርቡላ። |
| ብዓርቢ 17 ሕዳር 2023 | ዞባታት በዚ ዕለት እዚ ብዛዕባ ውጽኢት ናይቲ ናብ ሓላፊ ዞባ እተባህለ ይግባይ ንወለድን/ኣለይትን ብጽሑፍ የፍልጣ። እዚ ኣብቲ ቅድሚ ናይ መወዳእታ ዕለት፡ ማለት ዓርቢ 20 ጥቅምቲ 2023 ዝቐረበ ይግባይ ይውዕል።  |